**LIT1301**

**Sensorveiledning H21**

**Mappeoppgavene**

*Generelt*

• Emnet stiller krav om at studentene skal skrive to mappeoppgaver. De leverer først et utkast (til hver av oppgavene, etter tur). Seminarlæreren kommenterer utkastene før studentene, etter å ha nyttiggjort seg lærerens kommentarer, ved slutten av semesteret leverer sine besvarelser til endelig bedømmelse.

• Foreskrevet omfang er på henholdsvis tre (oppg. 1) og fem (oppg. 2) sider. Avvik fra omfangsforskriften på mer enn (+/–) ti prosent kan trekke ned.

• Prøveformen tilsier at kandidatene har god anledning til å legge arbeid i språket. Godt språk premieres. Det samme gjelder orden i sitater, referanser og litteraturliste.

• Kandidater som demonstrerer sin evne til å tenke selvstendig, skal premieres. Referanser til tilfeldig sekundærlitteratur regnes ikke som en styrke.

*Ang. mappeoppgave 1 (to alternativer):*

Alt. 1: «Gjør rede for hymniske trekk og slike trekks funksjon i Salme 23 og Sapfo, ‘Til Afrodite’.»

• Kandidatene bør ha redegjort for hva som menes med «hymniske trekk», for eksempel med utgangspunkt i Janss og Refsums *Lyrikkens liv* (som står på pensum). I tillegg bør de gjennom analyse ha vist hvordan disse trekkene kommer til uttrykk i de to oppgitte tekstene (som begge står på pensum). Oppgaven ber ikke om noen sammenlikning, men det er ingenting i veien for at kandidatene sammenlikner, enten samlet til slutt eller «trekk for trekk».

Alt. 2: «Hvordan er Theokrits 6. idyll oppbygd? Gi en analyse av strukturen i diktet.»

• Kandidatene bør ha påpekt at diktet har en forteller som først iscenesetter to kappsyngende gjetere, og deretter kommenterer opptrinnene.

*Ang. mappeoppgave 2 (to alternativer):*

Alt 1: «Gi en analyse av Aristofanes, *Lysistrata.*»

• Oppgaven er vid. Kandidatene bør ha avgrenset den, slik at besvarelsen ikke blir for springende og overflatisk.

• Besvarelser som ikke inneholder en drøfting av plott og tematikk, bør ha kommentert valget eksplisitt.

Alt. 2: «Gi en analyse av strukturen og tematikken i Khariton, *Kallirhoe*.»

• Besvarelsene bør vektlegge analysen av henholdsvis struktur og tematikk noenlunde likt.

• Hva angår det første, bør kandidatene avklare hva de mener med «struktur» og gjennomføre analysen på det grunnlaget.

• Hva angår det andre, bør kjærligheten diskuteres opp mot for eksempel sjalusi, begjær og guddommelig styrelse.

**Muntlig eksamen**

*Generelt*

• Eksaminasjonen av hver kandidat varer ca. 20 minutter.

• Hver kandidat blir prøvd i tre emner:

– ett analytisk, dvs. om et dikt eller tekstutdrag med tekst utlevert

– ett historisk, dvs. om en sjanger, litteraturhistorisk periode, et bestemt standpunkt innenfor den historiske poetikken el.l.

– ett knyttet til et hovedverk på pensum

• Kandidater som mangler grunnleggende kunnskaper i to av tre emner, består ikke eksamen